pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-“ดร.สาธิต” ปลื้ม 2 อเมริกันขออยู่ Local Quarantine ต่อระหว่างรอกลับประเทศ
วันพฤหัสบดีที่ 23 เมษายน 2563
“ดร.สาธิต” ปลื้ม 2 อเมริกันขออยู่ Local Quarantine ต่อระหว่างรอกลับประเทศ
รัฐมนตรีช่วยว่าการกระทรวงสาธารณสุข เร่งออกแนวปฏิบัติสําหรับธุรกิจต่างๆ เพื่อรับมือมาตรการผ่อนคลาย ชื่นชมวิทยาลัยเทคโนโลยีทางการแพทย์และสาธารณสุขกาญจนาภิเษก ใช้อาคารหอพักอาจารย์เป็น Local Quarantine สังเกตอาการผู้ที่เข้าเกณฑ์สอบสวนโรค
รัฐมนตรีช่วยว่าการกระทรวงสาธารณสุข เร่งออกแนวปฏิบัติสําหรับธุรกิจต่างๆ เพื่อรับมือมาตรการผ่อนคลาย ชื่นชมวิทยาลัยเทคโนโลยีทางการแพทย์และสาธารณสุขกาญจนาภิเษก ใช้อาคารหอพักอาจารย์เป็น Local Quarantine สังเกตอาการผู้ที่เข้าเกณฑ์สอบสวนโรค กลับบ้านแล้ว 24 คน เหลือชาวอเมริกัน 2 รายรักษาหายแล้ว ขออยู่ต่อระหว่างรอประสานกลับประเทศ เตรียมอบรมผู้ป่วยหายแล้วเป็นอาสาสมัครช่วยงาน “HERO COVID”
วันนี้ (23 เมษายน 2563) ที่วิทยาลัยเทคโนโลยีทางการแพทย์และสาธารณสุข กาญจนาภิเษก (วทก.) สถาบันพระบรมราชชนก ต.ราษฎร์นิยม อ.ไทยน้อย จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เยี่ยมชมระบบ Local Quarantine ที่ใช้สถานที่หอพักของอาจารย์ วทก.เพิ่งก่อสร้างเสร็จ และเยี่ยมผู้เข้าเกณฑ์สอบสวนโรคชาวอเมริกัน 2 คน ที่พ้นระยะสังเกตอาการแล้ว แต่ยังขอพํานักอยู่ต่อเพื่อประสานเรื่องการเดินทางกลับประเทศ
ดร.สาธิตกล่าวว่า หอพักของอาจารย์ วทก.แห่งนี้ เป็น Local Quarantine รับผู้เข้าเกณฑ์สอบสวนโรค (Patient Under Investigation : PUI) ไว้สังเกตอาการ ตั้งแต่ต้นเดือนเมษายนจํานวน 26 คน ขณะนี้ กลับบ้านแล้ว 24 คน โดยมีบุคลากรจากโรงพยาบาลไทรน้อย โรงพยาบาลส่งเสริมสุขภาพประจําตําบล 11 แห่ง อาสาสมัครสาธารณสุข หรือ อสม.ไทรน้อย และชุมชนร่วมมือกันทํางานได้เป็นอย่างดี และเตรียมจะผลักดันโครงการ “HERO COVID” อบรมผู้ป่วยที่หายแล้วให้เป็นอาสาสมัครเฝ้าติดตามผู้สังเกตอาการและผู้ป่วย ซึ่งจะเข้าใจความรู้สึกของผู้ป่วยด้วยกันเป็นอย่างดี นอกจากนี้ ยังต้องขอความร่วมมือไปยังหน่วยงานท้องถิ่นที่เกี่ยวข้อง ยังต้องคงมาตรการเข้มข้นเพื่อดูแลพื้นที่สาธารณะ อาทิ ตลาดนัด ตลาดสด เนื่องจากประชาชนบางส่วนออกมาใช้ชีวิตปกติมากขึ้น ขณะเดียวกันในวันที่ 25 เมษายนนี้ เวลา 13.30 น. จะหารือกับกรมอนามัย เพื่อเร่งรัดเกณฑ์การปฏิบัติในการจัดการแต่ละสถานที่ อาทิ ร้านอาหาร ร้านเสริมสวย หรือห้างสรรพสินค้า หากเริ่มมาตรการผ่อนคลาย
“วันนี้ผู้คนเริ่มผ่อนคลายออกมาข้างนอกมากขึ้นต้องบอกว่ายังมีความน่ากังวล จึงต้องขอให้หน่วยงานท้องถิ่นควบคุมดูแลอย่างใกล้ชิด ยังต้องย้ําเรื่องสวมหน้ากาก เว้นระยะห่าง และล้างมือ เพื่อร่วมกันควบคุมการแพร่กระจายของเชื้อโควิด 19 ให้ดีขึ้นต่อเนื่องต่อไป”รมช.สาธารณสุขระบุ
รมช.สาธารณสุขกล่าวถึงกรณีงบประมาณหลักประกันสุขภาพแห่งชาติว่า การรักษาโควิด-19 ผู้ป่วยสามารถใช้สิทธิรักษาได้ทั้งในโรงพยาบาลรัฐและโรงพยาบาลเอกชน ซึ่งรัฐเป็นผู้ดูแลค่าใช้จ่ายส่วนนี้ทั้งหมด การตัดงบประมาณบางส่วนของ สปสช. ไม่มีผลกระทบแต่อย่างใด และในหลักการ ร่าง พ.ร.บ.โอนงบประมาณรายจ่าย พ.ศ. .... จะตัดงบประมาณในส่วนที่ไม่สามารถใช้ได้อยู่แล้ว เช่น การจัดกิจกรรมพิเศษ การประชุมสัมมนา การศึกษาดูงาน การเดินทางไปต่างประเทศ ก็จะโอนเข้าไปสู่งบส่วนกลางอยู่แล้ว เพื่อจัดสรรเป็นเรื่องการช่วยเหลือเยียวยาประชาชนที่เดือดร้อนทางด้านเศรษฐกิจต่อไปได้
***************************** 23 เมษายน 2563
******************************************
รัฐบาลไทย-ข่าวทำเนียบรัฐบาล-​เอกอัครราชทูตสหพันธรัฐรัสเซียประจำประเทศไทย เข้าเยี่ยมคารวะ นายกรัฐมนตรี
วันพุธที่ 19 กันยายน 2561
​เอกอัครราชทูตสหพันธรัฐรัสเซียประจําประเทศไทย เข้าเยี่ยมคารวะ นายกรัฐมนตรี
​เอกอัครราชทูตสหพันธรัฐรัสเซียประจําประเทศไทย เข้าเยี่ยมคารวะ นายกรัฐมนตรี
วันนี้ (19 ก.ย. 2561) เวลา 13.00 น. นายคีริลล์ บาร์สกี (Mr. Kirill Barsky) เอกอัครราชทูตสหพันธรัฐรัสเซียประจําประเทศไทยเข้าเยี่ยมคารวะพลเอก ประยุทธ์ จันทร์โอชา นายกรัฐมนตรี ในโอกาสพ้นจากหน้าที่ ณ ห้องสีงาช้าง ตึกไทยคู่ฟ้า ทําเนียบรัฐบาล
นายกรัฐมนตรีกล่าวชื่นชมเอกอัครราชทูตสหพันธรัฐรัสเซียประจําประเทศไทย ที่มีบทบาทสําคัญในการส่งเสริมความร่วมมือไทย - รัสเซีย ซึ่งตลอดระยะเวลาในการดํารงตําแหน่ง มีส่วนสําคัญในการผลักดันให้ทั้งสองประเทศขยายความร่วมมือในหลากหลายสาขา โดยเฉพาะความร่วมมือทางเศรษฐกิจ ซึ่งปีที่ผ่านมา ไทย - รัสเซีย มีมูลค่าการค้าทวิภาคีเพิ่มขึ้น 55.68% การท่องเที่ยว วัฒนธรรม และความร่วมมือด้านสินค้าเกษตร และประมง โดยรัสเซียมีการนําเข้ายางพาราไทยเพิ่มขึ้น นายกรัฐมนตรีได้เน้นย้ําถึงศักยภาพและความพร้อมของไทยในการเป็นศูนย์กลางของอาเซียนและประเทศเพื่อนบ้าน เพื่อส่งเสริมความร่วมมือทั้งในระดับอาเซียน-รัสเซีย และอาเซียน-ยูเรเซีย โอกาสนี้ นายกรัฐมนตรียังได้กล่าวเชิญประธานาธิบดีปูตินของรัสเซีย เดินทางมาเยือนไทยอย่างเป็นทางการ ซึ่งไทยมีความยินดีและพร้อมต้อนรับ หากประธานาธิบดีปูตินจะเดินทางมาเยือนไทย ในช่วงเวลาที่จะมาเข้าร่วมประชุมสุดอาเซียน ครั้งที่ 33 ในปลายปี
เอกอัครราชทูตสหพันธรัฐรัสเซียประจําประเทศไทยกล่าวว่า ความสัมพันธ์ระหว่างไทย - รัสเซีย ถือว่าเป็นช่วงเวลาที่ใกล้ชิด ทั้งสองประเทศยังได้ร่วมเฉลิมฉลองการครบรอบ 120 ปี ของความสัมพันธ์ทางการทูตระหว่างไทยและรัสเซียในปีที่ผ่านมา ไทย - รัสเซีย ยังได้มีการขยายความร่วมมืออย่างแนบแน่นทั้งด้านเศรษฐกิจ สังคม และความมั่นคง นอกจากนี้ นักลงทุนรัสเซียยังแสดงความสนใจที่จะลงทุนในโครงการระเบียงเขตเศรษฐกิจภาคตะวันออก (EEC) และโครงการสําคัญต่าง ๆ ของรัฐบาล ทําให้เชื่อมั่นได้ว่า จะสามารถผลักดันมูลค่าระหว่างไทยและรัสเซียให้เพิ่มขึ้นเป็น 10,000 ล้านดอลลาร์สหรัฐ ภายในปี 2563 ตามที่ตั้งเป้าหมายร่วมกันไว้ได้ รวมทั้งจะเร่งรัดกระบวนการเจรจาจัดทําความตกลงการค้าเสรีไทย - สหภาพเศรษฐกิจยูเรเซียให้เกิดขึ้นโดยเร็ว เพื่อประโยชน์ทางเศรษฐกิจของทั้งสองอนุภูมิภาคร่วมกัน
รัฐบาลไทย-ข่าวทำเนียบรัฐบาล-รมว.มท. พร้อม อธิบดีกรมการพัฒนาชุมชน  และคณะร่วมกับตัวแทนศูนย์สร้างสรรค์งานออกแบบ  (TCDC)  เข้าพบ นรม.เพื่อประชาสัมพันธ์  OTOP  แบรนด์เนม
วันอังคารที่ 9 พฤษภาคม 2560
รมว.มท. พร้อม อธิบดีกรมการพัฒนาชุมชน  และคณะร่วมกับตัวแทนศูนย์สร้างสรรค์งานออกแบบ  (TCDC)  เข้าพบ นรม.เพื่อประชาสัมพันธ์  OTOP  แบรนด์เนม
ประชาสัมพันธ์การจัดแสดงผลงานการพัฒนายกระดับสร้างแบรนด์ผลิตภัณฑ์  Cluster กระเป๋า  (OTOP  BRAND NAME)  ภายใต้แนวคิด “Embrace...The Memories  หมายถึง การโอบกอดความทรงจําอันเป็นนิรันดร์”
วันนี้ (9 พฤษภาคม 2560) เวลา 09.00 น. ณ บริเวณด้านหน้าตึกบัญชาการ 1 ทําเนียบรัฐบาล ก่อนการประชุมคณะรัฐมนตรี พลเอกอนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยนายสุธี มากบุญ รัฐมนตรีช่วยว่าการกระทรวงมหาดไทย นางสาวเรณู ตังคจิวางกูร รองเลขาธิการนายกรัฐมนตรีฝ่ายการเมือง และ นายอภิชาติ โตดิลกเวชช์ อธิบดีกรมการพัฒนาชุมชน มาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์การจัดแสดงผลงานการพัฒนายกระดับสร้างแบรนด์ผลิตภัณฑ์ Cluster กระเป๋า (OTOP BRAND NAME) ภายใต้แนวคิด “Embrace...The Memories หมายถึงการโอบกอดความทรงจําอันเป็นนิรันดร์” โดยกรมการพัฒนาชุมชนร่วมกับศูนย์สร้างสรรค์การออกแบบ (TCDC) ได้ร่วมกันยกระดับพร้อมพัฒนาการสร้างแบรนด์ผลิตภัณฑ์ จํานวน 7 รายและจะพัฒนาต่อเนื่องอีก 35 ราย โดยมีการลงพื้นที่กลุ่มเป้าหมาย เพื่อนําไปสู่การปรับปรุงการผลิตกระเป๋าเพื่อสร้างแบรนด์อย่างเป็นระบบ ซึ่งจะมีการจัดขึ้นอย่างเป็นทางการในงาน OTOP MIDYEAR 2017 ระหว่างวันที่ 18 – 25 พฤษภาคม 2560 ณ อาคารชาเลนเจอร์ 1 – 3 ศูนย์การแสดงสินค้าและการประชุมอิมแพ็คเมืองทองธานี
โอกาสนี้ นายกรัฐมนตรีได้เดินชมผลิตภัณฑ์ต่าง ๆ ที่นํามาจัดแสดงบริเวณด้านหน้าตึกบัญชาการ 1 พร้อมรับฟังเรื่องราวต่าง ๆ ของผลิตภัณฑ์กระเป๋าที่นํามาสร้างเป็นจุดขายด้วยความสนใจ พร้อมได้กล่าวขอบคุณกรมการพัฒนาชุมชน กระทรวงอุตสาหกรรม และทุกภาคส่วนที่เกี่ยวข้อง ที่มีส่วนสําคัญและมีความตั้งใจจริงในการพัฒนากระเป๋าเพื่อยกระดับการสร้างแบรนด์ให้เป็นที่ยอมรับของประชาชน อีกทั้งได้กล่าวให้ผู้มีส่วนเกี่ยวข้องทุกคนได้ตั้งใจทํางาน อย่างเต็มที่เพื่อประโยชน์สูงสุดต่อประชาชนให้มีรายได้มากขึ้นจากการพัฒนาดังกล่าว เพื่อยกระดับคุณภาพชีวิตและเดินหน้าประเทศให้ก้าวหน้าอย่างยั่งยืนต่อไป
............................................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-“พรเลิศ” คุมผู้บริหารไอแบงก์ทำแผนยุทธศาสตร์ 5 ปี
วันจันทร์ที่ 23 กรกฎาคม 2561
“พรเลิศ” คุมผู้บริหารไอแบงก์ทําแผนยุทธศาสตร์ 5 ปี
ธนาคารอิสลามแห่งประเทศไทย (ไอแบงก์) เชิญผู้บริหารระดับสูงประชุมจัดทําแผนยุทธศาสตร์ 5 ปี (2562- 2566) กําหนดส่งภายในสิ้นเดือนก.ค เพื่อจะนําเสนอให้คณะกรรมการธนาคารในเดือนสิงหาคม และส่งให้กระทรวงการคลังในเดือนตุลาคมพิจารณาต่อไป
นายพรเลิศ ลัธธนันท์ ว่าที่ประธานคณะกรรมการธนาคาร ปัจจุบันรักษาการในตําแหน่งผู้จัดการธนาคารอิสลามแห่งประเทศไทย (ไอแบงก์) เชิญผู้บริหารระดับสูงประชุมจัดทําแผนยุทธศาสตร์ 5 ปี (2562- 2566) กําหนดส่งภายในสิ้นเดือนก.ค เพื่อจะนําเสนอให้คณะกรรมการธนาคารในเดือนสิงหาคม และส่งให้กระทรวงการคลังในเดือนตุลาคมพิจารณาต่อไป
เมื่อวันที่ 21 ก.ค. 61 ที่ผ่านมา นายพรเลิศกล่าวในที่ประชุมจัดทําแผนยุทธศาสตร์ธนาคารอิสลามแห่งประเทศไทย ประจําปี 2562-2566 ซึ่งมีคณะผู้บริหารระดับสูงของธนาคารเข้าร่วมประชุมว่า “ก่อนหน้านี้ธนาคารได้มีการนําเสนอแผนไปยังสํานักงานคณะกรรมการนโยบายรัฐวิสาหกิจ (สคร.) และธนาคารแห่งประเทศไทย (ธปท.) เพื่อพิจารณาและได้รับความเห็นชอบแล้ว จึงได้สั่งการให้ธนาคารจัดทําแผนระยะยาว เพื่อที่จะได้เห็นทิศทางภายหลังการการฟื้นฟูว่าธนาคารจะเติบโตอย่างไร
ในการทําแผนครั้งนี้ ผมต้องการให้มีการรวมตัวกันคิด ร่วมกันกําหนดทิศทางเพื่อกระตุ้นให้เกิดการแลกเปลี่ยน และให้เกิดความรู้สึกเป็นส่วนหนึ่งและผูกพันกับแผนงานตั้งแต่เริ่มต้น
ธนาคารอิสลามมีความเป็นสากล ดังนั้นจึงหนีไม่พ้นที่จะต้องทําเข้าใจสภาพแวดล้อมในโลกปัจจุบัน โดยต้องไม่มองข้ามแนวโน้มต่างๆ เช่น การเปลี่ยนแปลงสภาพแวดล้อมทางการเมืองโลก(Geopolitic), การเป็นสมาชิกของ AEC, โอกาสในการเชื่อมโยงกับ CLMV, การเปลี่ยนแปลงของ Generations และที่สําคัญคือการเปลี่ยนแปลงทางเทคโนโลยี ซึ่งมีผลต่อการเปลี่ยนแปลงในกระบวนกิจกรรมของผู้บริโภคหลายๆด้าน ซึ่งภาวะการณ์ทั้งหมดนี้ทําให้ธนาคารต้องวางทิศทาง ภารกิจ และเป้าหมายให้ถูกต้องและเหมาะสมกันตั้งแต่วันนี้เพื่อรองรับการเติบโตภายหลังการฟื้นฟูของธนาคาร และสามารถรับมือกับการแข่งขันที่กําลังเข้มข้นขึ้นเรื่อยๆ”
นายพรเลิศฯ เปิดเผยอีกว่า เมื่อวันที่17 ก.ค.ที่ผ่านมา ราชกิจจานุเบกษาได้เผยแพร่พระราชบัญญัติธนาคารอิสลามแห่งประเทศ (ฉบับที่2) พ.ศ.2561 โดยเนื้อหาสําคัญคือ ให้กระทรวงการคลังถือหุ้นธนาคารได้เกิน 49% เพื่อประโยชน์ในการแก้ไขฐานะหรือการดําเนินงานของธนาคาร ตามสัดส่วนและระยะเวลาที่เหมาะสมของคณะรัฐมนตรี และมีผลบังคับใช้ตั้งแต่วันที่ 18 ก.ค. 61 และในโอกาสนี้นายพรเลิศ ยังได้แสดงความยินดีกับคณะผู้บริหารที่กําลังจะมีผู้จัดการธนาคารตัวจริงเร็วๆนี้
ยุทธศาสตร์ 5 ปีของธนาคารอิสลามจะเป็นอย่างไรสิงหาคมนี้ได้เห็นชัดเจนแน่นอน นายพรเลิศ กล่าวทิ้งท้าย
รัฐบาลไทย-ข่าวทำเนียบรัฐบาล-กรมบัญชีกลางแจงการต่ออายุรับรองมาตรฐานการฟอกเลือดด้วยเครื่องไตเทียม ในช่วงสถานการณ์โรคติดเชื้อไวรัสโคโรนา 2019
วันพฤหัสบดีที่ 16 เมษายน 2563
กรมบัญชีกลางแจงการต่ออายุรับรองมาตรฐานการฟอกเลือดด้วยเครื่องไตเทียม ในช่วงสถานการณ์โรคติดเชื้อไวรัสโคโรนา 2019
กรมบัญชีกลางแจงการต่ออายุรับรองมาตรฐานการรักษาพยาบาลโดยการฟอกเลือดด้วยเครื่องไตเทียม ในช่วงสถานการณ์โรคติดเชื้อไวรัสโคโรนา 2019 ยังสามารถดําเนินการต่ออายุได้ เพื่อความต่อเนื่องในการรักษาของผู้มีสิทธิและบุคคลในครอบครัวที่ป่วยด้วยโรคไตเรื้อรัง
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า เนื่องจากสถานการณ์การระบาดของโรคติดเชื้อไวรัสโคโรนา 2019 เป็นอุปสรรคต่อการตรวจเยี่ยมหน่วยไตเทียมเพื่อรับรองการต่ออายุการรับรองมาตรฐานให้แก่สถานพยาบาลของคณะอนุกรรมการตรวจรับรองมาตรฐานการรักษาโดยการฟอกเลือดด้วยเครื่องไตเทียม (ตรต.) ซึ่งตามหลักเกณฑ์เดิม หากสถานพยาบาลไม่ส่งใบรับรองการต่ออายุที่ออกให้โดย ตรต. จะชะลอการการจ่ายค่าฟอกเลือดด้วยเครื่องไตเทียม ซึ่งอาจส่งผลกระทบต่อการรักษาของผู้มีสิทธิและบุคคลในครอบครัวที่ป่วยด้วยโรคไตเรื้อรัง ทั้งนี้ เพื่อให้การรักษาเป็นไปอย่างต่อเนื่อง คงระดับมาตรฐานตามเกณฑ์ของ ตรต. และสามารถส่งเบิกจ่ายตรงการรักษาทดแทนโรคไตเรื้อรังประเภทฟอกเลือด (HD) ได้อย่างต่อเนื่อง กรมบัญชีกลางจึงกําหนดให้สถานพยาบาลที่ใบรับรองการต่ออายุการรับรองมาตรฐาน มีอายุเหลือไม่ถึง 6 เดือน ปฏิบัติตามนี้
1. ทําหนังสือแจ้งขอต่ออายุการรับรองกับสมาคมโรคไตเทียมแห่งประเทศไทย
2. ทําหนังสือแจ้งให้กรมบัญชีกลางทราบ พร้อมแนบเอกสารตามข้อ 1 และหนังสือการตอบรับการต่ออายุชั่วคราว โดยจัดส่งเอกสารเป็นไฟล์ PDF มาที่ lawcgd.kidney@gmail.com
“เมื่อดําเนินการตามข้อ 1 และ 2 แล้ว สถานพยาบาลจึงจะสามารถส่งเบิกค่าฟอกเลือดด้วยเครื่องไตเทียมได้ จนกว่า ตรต. จะดําเนินการตรวจเยี่ยมและพิจารณาต่อใบรับรองมาตรฐานตามหลักการที่สมาคมโรคไตแห่งประเทศไทยได้กําหนด โดยให้สถานพยาบาลปฏิบัติตามแนวทางข้างต้น จนกว่ากรมบัญชีกลางจะแจ้งให้สถานพยาบาลปฏิบัติตามแนวทางเดิม หากมีข้อสงสัย สามารถสอบถามรายละเอียดเพิ่มเติมได้ที่ กองสวัสดิการรักษาพยาบาล กรมบัญชีกลาง หมายเลข 02-127-7000 ต่อ 4614,4441,4355,6852,6854 หรือ Call center กรมบัญชีกลาง 02-270-6400 ในวัน เวลาราชการ” อธิบดีกรมบัญชีกลางกล่าว
รัฐบาลไทย-ข่าวทำเนียบรัฐบาล-รองปลัด นิสากรฯ มอบรางวัลแก่ผู้โชคดีในร้านกาชาดกระทรวงอุตสาหกรรม
วันพฤหัสบดีที่ 29 พฤศจิกายน 2561
รองปลัด นิสากรฯ มอบรางวัลแก่ผู้โชคดีในร้านกาชาดกระทรวงอุตสาหกรรม
รองปลัด นิสากรฯ มอบรางวัลแก่ผู้โชคดีในร้านกาชาดกระทรวงอุตสาหกรรม
เมื่อวันที่ 28 พฤศจิกายน 2561) นางสาวนิสากร จึงเจริญธรรม รองปลัดกระทรวงอุตสาหกรรม พร้อมด้วย นายอดิทัต วะสีนนท์ รองผู้อํานวยการสํานักงานเศรษฐกิจอุตสาหกรรม นางสาวพะเยาว์ คํามุข ผู้อํานวยการกองวิจัยและเตือนภัยมลพิษโรงงาน กรมโรงงานอุตสาหกรรม ตรวจเยี่ยมให้กําลังใจและมอบของรางวัลให้กับประชาชนที่ร่วมกิจกรรมรับโชคกับร้านกระทรวงอุตสาหกรรมในงานกาชาด ประจําปี 2561 โดยร้านกระทรวงอุตสาหกรรม มีเครื่องใช้ไฟฟ้า และของรางวัลอื่น ๆ อีกมากมายมาแจก เพียงซื้อคูปองใบละ 20 บาท จับรางวัลแล้วรับโชคทันที บรรยากาศภายในร้านกระทรวงอุตสาหกรรมจึงมีแต่ความสุข สนุกสนาน และเสียงหัวเราะ เงินรายได้ทั้งหมดทูลเกล้าถวายฯ โดยไม่หักค่าใช้จ่าย ความสุขเช่นนี้จะมีไปจนถึงวันที่ 1 ธันวาคม 2561
ร้านกระทรวงอุตสาหกรรม อยู่บริเวณโซน 3 ประตู 1 ถนนวิทยุ เดินทางสะดวก ด้วยรถสาธารณะ
- รถโดยสารประจําทาง เข้าถึงจาก 4 ฝั่งถนน ได้แก่ พระราม4 , วิทยุ , สารสิน และราชดําริ
- รถไฟฟ้า MRT สีลม (exit1) / สวนลุมพินี (exit3)
- รถไฟฟ้า BTS ศาลาแดง
**อย่าลืมนําถุงผ้ามาใส่ของรางวัลด้วยนะ
รัฐบาลไทย-ข่าวทำเนียบรัฐบาล-กอช. แนะสมาชิกส่งเงินออมสะสมได้สะดวกผ่าน “แอป กอช.” พร้อมเป็นช่องทางตรวจสอบสิทธิ และสมัครสมาชิกได้ในแอปเดียวจบ
วันจันทร์ที่ 13 มกราคม 2563
กอช. แนะสมาชิกส่งเงินออมสะสมได้สะดวกผ่าน “แอป กอช.” พร้อมเป็นช่องทางตรวจสอบสิทธิ และสมัครสมาชิกได้ในแอปเดียวจบ
กอช. แนะสมาชิกดาวน์โหลดแอป “กอช.” เป็นช่องทางส่งเงินออมสะสมได้สะดวก ลดเวลาการเดินทางไปหน่วยบริการ หรือใช้ดูยอดเงินล่าสุดทันทีที่สมาชิกส่งเงินออมสะสม และประวัติการออมทั้งหมด พร้อมเชิญชวนประชาชนดาวน์โหลดแอป “กอช.” เป็นช่องทางดิจิทัลอํานวยความสะดวก
กองทุนการออมแห่งชาติ หรือ กอช. แนะสมาชิกดาวน์โหลดแอป “กอช.” เป็นช่องทางส่งเงินออมสะสมได้สะดวก ลดเวลาการเดินทางไปหน่วยบริการ หรือใช้ดูยอดเงินล่าสุดทันทีที่สมาชิกส่งเงินออมสะสม และประวัติการออมทั้งหมด พร้อมเชิญชวนประชาชนดาวน์โหลดแอป “กอช.” เป็นช่องทางดิจิทัลอํานวยความสะดวก โดยผู้สนใจสามารถดาวน์โหลดแอป กอช. ได้ผ่านสมาร์ทโฟนทุกระบบทั้ง แอปสโตร์ (App Store) และ เพลย์ สโตร์ (Play Store) เพียงพิมพ์คําค้นหาว่า “กอช.”
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า สมาชิก กอช. สามารถส่งเงินออมสะสมในแต่ละครั้งได้สะดวกขึ้น ช่วยลดเวลาการเดินทางไปที่หน่วยบริการ เพียงดาวน์โหลดและลงทะเบียนใช้งานแอปพลิเคชัน (Application) “กอช.” โดยสมาชิกสามารถเลือกส่งเงินออมผ่านระบบแอป กอช. หรือรับรหัสไปใช้นําส่งเงินออมผ่านแอปพลิเคชันธนาคารได้ 13 ธนาคาร ที่สมาชิกมีบัญชีเงินฝากอยู่ และที่ตู้เอทีเอ็มหรือตู้รับฝากเงินสด ซึ่งสมาชิกสามารถเลือกส่งเงินออมสะสม หักบัญชีตรงผ่านแอปธนาคารกรุงไทย ธนาคารกสิกร และธนาคารออมสิน ที่สําคัญสมาชิกยังสามารถเข้าแอป “กอช.” เพื่อดูข้อมูลบัญชีการออมกับ กอช. ของตนเองได้ ทุกที่ ทุกเวลา ซึ่งยอดรวมเงินออมอาจปรับเพิ่มลดได้ตามมูลค่าหน่วยลงทุนซึ่งเป็นไปตามมูลค่าตลาด อย่างไรก็ตามมูลค่าเงินออมสะสมและเงินสมทบจะยังได้รับการคุ้มครองผลตอบแทนเมื่อสมาชิกอายุครบ 60 ปีบริบูรณ์ โดยการเข้าใช้งานสําหรับสมาชิก ต้องลงทะเบียนใช้งานแอป กอช. ก่อน เพื่อกําหนดรหัสผ่าน (Password) ไว้ “เข้าระบบ” ใช้งานแอปในแต่ละครั้งต่อไป
ในแอป “กอช.” ยังมีบริการสําหรับผู้ที่สนใจสมัครเป็นสมาชิก กอช. ได้ “ตรวจสอบสิทธิและดําเนินการสมัครสมาชิก" ให้ตนเองหรือผู้อื่นได้ รวมทั้งใช้ “คํานวณบํานาญ” ที่จะได้รับเมื่อออมกับ กอช. นับเป็นช่องทางดิจิทัลในการบริการสมาชิกอย่างมีประสิทธิภาพ นําไปสู่การส่งเสริมให้สมาชิก กอช. มีวินัยในการออมอย่างต่อเนื่อง และไม่พลาดได้รับเงินสมทบจากรัฐสูงสุดตามหลักเกณฑ์
ผู้สนใจสามารถดาวน์โหลด “แอป กอช.” ได้ผ่าน แอป สโตร์ (App Store) สําหรับผู้ใช้สมาร์ทโฟนระบบไอโอเอส (IOS) และดาวน์โหลดผ่าน เพลย์ สโตร์ (Play Store) สําหรับผู้ใช้สมาร์ทโฟนระบบแอนดรอยด์ (Android) โดยพิมพ์คําค้นหาว่า “กอช.” หรือสแกนดาวน์โหลดผ่านคิวอาร์โค้ด (QR Code) ได้ที่ช่องทางการสื่อสารต่างๆ ของ กอช. นอกจากนี้สมาชิก กอช. หรือผู้สนใจยังสามารถใช้บริการทั้งหมดของแอป “กอช.” ผ่านระบบ E Service ในเว็บไซต์ กอช. www.nsf.or.th ได้อีกด้วย
สอบถามรายละเอียดเพิ่มเติมเกี่ยวกับ กอช. ได้ที่สายด่วนเงินออม โทร. 02-049-9000 หรือ www.nsf.or.th ทั้งนี้ ติดต่อสมัครสมาชิกและบริการอื่นๆ ของ กอช. ได้ที่ว่าการอําเภอ สํานักงานคลังจังหวัด สถาบันการเงินชุมชน หรือธนาคารของรัฐ ทั้ง 4 แห่ง ธนาคาร ธ.ก.ส. ธอส. ธนาคารออมสิน และธนาคารกรุงไทยทุกสาขา ในวันและเวลาทําการของธนาคาร รวมทั้งเคาน์เตอร์เซอร์วิส ตู้บุญเติม และเทสโก้โลตัสทั่วประเทศ
รัฐบาลไทย-ข่าวทำเนียบรัฐบาล-รัฐมนตรีประจำสำนักนายกรัฐมนตรี ลงพื้นที่ จ.เชียงใหม่     ติดตามและรับฟังปัญหาการประกอบธุรกิจบริการห้องพักโฮมสเตย์ เกสต์เฮาส์ โฮสเทล ในพื้นที่ชุมชนล่ามช้าง
วันจันทร์ที่ 14 มกราคม 2562
รัฐมนตรีประจําสํานักนายกรัฐมนตรี ลงพื้นที่ จ.เชียงใหม่     ติดตามและรับฟังปัญหาการประกอบธุรกิจบริการห้องพักโฮมสเตย์ เกสต์เฮาส์ โฮสเทล ในพื้นที่ชุมชนล่ามช้าง
รัฐมนตรีประจําสํานักนายกรัฐมนตรี ลงพื้นที่ จ.เชียงใหม่ ติดตามและรับฟังปัญหาการประกอบธุรกิจบริการห้องพักโฮมสเตย์ เกสต์เฮาส์ โฮสเทล ในพื้นที่ชุมชนล่ามช้าง
วันนี้  (14 มกราคม  2562) ดร.กอบศักดิ์ ภูตระกูล รัฐมนตรีประจําสํานักนายกรัฐมนตรี ลงพื้นที่พบชุมชนล่ามช้าง อําเภอเมืองเชียงใหม่ พร้อมดร. เจ้าดวงเดือน ณ เชียงใหม่ เจ้านายฝ่ายเหนือ เพื่อรับฟังปัญหาของประชาชนในพื้นที่ ซึ่งส่วนมากประกอบกิจการโฮมสเตย์ เกสท์เฮาส์ และโฮสเทล และนับเป็นรายได้หลักของชุมชน แต่เนื่องจากปัจจุบันไม่มีกฎหมายรองรับการดําเนินธุรกิจดังกล่าว ทําให้การดําเนินกิจการไม่สามารถพัฒนาได้เต็มที่ และประสบปัญหากับทางเจ้าหน้าที่
ชุมชนล่ามช้างเป็นชุมชนที่ชาวบ้านสนใจประกอบกิจการห้องพักเป็นจํานวนมาก และเป็นที่นิยมในกลุ่มนักท่องเที่ยวต่างชาติ ที่ต้องการการท่องเที่ยวทางเลือก ที่เน้นประสบการณ์ท่องเที่ยวในชุมชน อยู่กับคนและร้านค้าในพื้นที่ ซึ่งช่วยให้เกิดการกระจายรายได้สู่ชุมชน พี่น้อง และสร้างสีสันและเสน่ห์ใหม่ในการท่องเที่ยว
อย่างไรก็ตาม ในเรื่องนี้ยังมีปัญหาทางกฎหมายในการรองรับการประกอบกิจการดังกล่าว โดยพบว่าปัจจุบันมีผู้ประกอบการธุรกิจบริการห้องพัก ประเภทโฮมสเตย์ เกสท์เฮาส์ และโฮสเทล ในประเทศไทยกว่า 80,000 ราย คิดเป็น 70% ของจํานวนห้องพักที่ให้บริการทั้งหมดทั่วประเทศ โดยจํานวนมากยังไม่สามารถเข้าระบบตามกฎหมาย
"รัฐบาลอยู่ระหว่างการหาแนวทางปลดล็อกเรื่องดังกล่าว เราจะพยายามหาช่องทางเพื่อให้ธุรกิจห้องพักสามารถดําเนินต่อได้อย่างเป็นระเบียบและถูกต้อง โดยพิจารณาถึงความเป็นไปได้ในการกําหนดรูปแบบใหม่ในกฏหมาย ในการให้บริการห้องพักแบบโฮมสเตย์ เกสต์เฮาส์ โฮสเทล โดยตรง รวมทั้งเอื้อให้ชุมชนสามารถนําอัตลักษณ์ของตนเองมาสร้างรายได้และสร้างความเข้มแข็งให้กับชุมชนได้" ดร.กอบศักดิ์กล่าว
ทั้งนี้ การพัฒนาธุรกิจท่องเที่ยวตามวีถีของวนชุมชน เป็นหนึ่งในโครงการที่รัฐบาลให้ความสําคัญอย่างมาก ซึ่ง ดร.กอบศักดิ์ จะพิจารณานําความเดือดร้อนของชุมชนไปหารือผู้ที่เกี่ยวข้อง โดยเฉพาะการกําหนดกฏหมายเพื่อส่งเสริมให้ชุมชนเกิดความเข้มแข็งอย่างยั่งยืน ตัวอย่างเช่น กฎหมายรองรับการเป็นนิติบุคคลของวิสาหกิจชุมชน รวมถึงกฏหมายส่งเสริมวิสาหกิจเพื่อสังคม ที่จะช่วยต่อยอดการพัฒนาธุรกิจของชุมชนอีกด้วย
.........
รัฐบาลไทย-ข่าวทำเนียบรัฐบาล-นายกฯ สั่ง 17 จังหวัดภาคเหนือ และ จ.กาญจนบุรีเร่งจัดการปัญหาไฟป่าและการเผาอย่างเด็ดขาด ในสัปดาห์นี้จุดความร้อนต้องเป็นศูนย์
วันพุธที่ 1 เมษายน 2563
นายกฯ สั่ง 17 จังหวัดภาคเหนือ และ จ.กาญจนบุรีเร่งจัดการปัญหาไฟป่าและการเผาอย่างเด็ดขาด ในสัปดาห์นี้จุดความร้อนต้องเป็นศูนย์
นายกฯ สั่ง 17 จังหวัดภาคเหนือ และ จ.กาญจนบุรีเร่งจัดการปัญหาไฟป่าและการเผาอย่างเด็ดขาด ในสัปดาห์นี้จุดความร้อนต้องเป็นศูนย์
วันที่ 1 เมษายน 2563 ศาสตราจารย์ นฤมล ภิญโญสินวัฒน์ โฆษกประจําสํานักนายกรัฐมนตรีเผยรายงานสรุปสถานการณ์ปริมาณฝุ่นละออง PM2.5 เฉลี่ย 24 ชั่วโมง ใน 17 จังหวัดภาคเหนือ ณ เวลา 12.00 น. มีค่าระหว่าง 48 - 278 มคก./ลบ.ม. โดย 17 จังหวัดภาคเหนือส่วนใหญ่ ฝุ่นละออง PM2.5 ยังมีค่าฝุ่นละอองสะสมอยู่ในระดับส่งผลกระทบต่อสุขภาพ แต่เมื่อเทียบกับข้อมูลรายวันแล้ว มีปริมาณลดลง รวมทั้งจํานวนจุดความร้อนก็มีจํานวนลดลงเช่นกัน ซึ่งจากการคาดการณ์ด้านอุตุนิยมวิทยา บริเวณภาคเหนือได้รับอิทธิพลจากลมทิศตะวันตกเฉียงใต้ กําลังปานกลาง และอาจมีฝนฟ้าคะนองบางแห่ง ในช่วงสัปดาห์แรกของเดือนเมษายน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมได้สั่งการ ให้ 17 จังหวัดภาคเหนือ และจังหวัดกาญจนบุรีเร่งจัดการปัญหาไฟป่าและการเผาอย่างเด็ดขาด ให้จุดความร้อน (Hotspot) เป็นศูนย์ภายในสัปดาห์นี้ หากผู้ขอใช้ประโยชน์พื้นที่ จากกระทรวงทรัพยากรธรรมชาติและสิ่งแวดล้อม และผู้ได้รับการจัดสรรที่ดิน ไม่ปฏิบัติตามแนวทาง โดยเฉพาะหากมีการเผาในพื้นที่ จะยกเลิกสิทธิ์ทันที
สําหรับการเกิดไฟไหม้ในพื้นที่สําคัญ พื้นที่ใกล้เขตเมือง/ชุมชน เช่น กรณี จังหวัดแพร่ (ช่อแฮ) จังหวัดนครสวรรค์ (อุทยานแห่งชาติแม่วงก์) และ จังหวัดอุทัยธานี (ห้วยขาแข้ง) ต้องเร่งดับไฟให้ได้โดยทันที พร้อมกับให้เฝ้าระวังไม่ให้เกิดไฟขึ้นซ้ําอีก โดยเฉพาะกรณีไฟไหม้ในอุทยานแห่งชาติแม่วงก์ ต้องดับไฟให้ได้ภายใน 2 วัน พร้อมสั่งการให้สนับสนุนเฮลิคอปเตอร์ เพื่อการส่งเสบียง กําลังพล และดับไฟ ในพื้นที่เข้าถึงยาก ตามที่มีการร้องขอ รวมถึงให้หมุนเวียนกําลังพลจากพื้นที่ใกล้เคียงไปช่วยสนับสนุนอีกด้วย
-----------------------
รัฐบาลไทย-ข่าวทำเนียบรัฐบาล-กระทรวงยุติธรรม ร่วมลงนามในบันทึกข้อตกลงความร่วมมือการดำเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล
วันพุธที่ 11 กันยายน 2562
กระทรวงยุติธรรม ร่วมลงนามในบันทึกข้อตกลงความร่วมมือการดําเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล
กระทรวงยุติธรรม ร่วมลงนามในบันทึกข้อตกลงความร่วมมือการดําเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล
ในวันพุธที่ ๑๑ กันยายน ๒๕๖๒ เวลา ๐๙.๓๐ น. ณ ตึกสันติไมตรี ทําเนียบรัฐบาล นายวิษณุ​ เครืองาม​ รองนายกรัฐมนตรี เป็นประธานและร่วมเป็นสักขีพยานในพิธีลงนามในบันทึกข้อตกลงความร่วมมือการดําเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล พร้อมมอบนโยบายการดําเนินการเรื่องร้องทุกข์ให้กับผู้นําการขับเคลื่อนการดําเนินการเรื่องร้องทุกข์ประจําหน่วยงาน​ (Chief complaint Executive Officer : CCEO)​ โอกาสนี้ นายวิทยา สุริยะวงค์ รองปลัดกระทรวงยุติธรรม ได้เป็นผู้แทนกระทรวงยุติธรรมในการเข้าร่วมเป็นเครือข่ายความร่วมมือและร่วมลงนามในบันทึกข้อตกลงความร่วมมือ​การดําเนินการเรื่องราวร้องทุกข์ของศูนย์รับเรื่องราวร้องทุกข์ของรัฐบาล ระหว่างสํานักงานปลัดสํานักนายกรัฐมนตรี​ และส่วนราชการ​ที่เกี่ยวข้อง รวม​ทั้งสิ้น​ จํานวน​ ๑๗ หน่วยงาน โดยมี นายวิเชียร ไชยสอน หัวหน้าศูนย์บริการร่วมกระทรวงยุติธรรม และเจ้าหน้าที่ที่เกี่ยวข้อง เข้าร่วมงาน
สําหรับการลงนามความร่วมมือในครั้งนี้​ มีวัตถุประสงค์เพื่อสนับสนุนความร่วมมือในการขับเคลื่อนนโยบายการดําเนินการเรื่องร้องทุกข์และบูรณาการความร่วมมือระหว่างสํานักงานปลัดสํานักนายกรัฐมนตรี​ ในฐานะศูนย์รับเรื่องราวร้องทุกข์ของรัฐบาลกับส่วนราชการ​ ในการเพิ่มประสิทธิภาพการดําเนินการเรื่องร้องทุกข์​ สร้างความเชื่อมั่นให้กับประชาชน​ ผู้บริหาร​ รวมทั้งสร้างการรับรู้ให้กับผู้ปฏิบัติงานด้านเรื่องราวร้องทุกข์​ เกี่ยวกับมาตรฐานและแนวทางการดําเนินการเรื่องร้องทุกข์ผ่านระบบการจัดการเรื่องราวร้องทุกข์ให้เป็นไปในทิศทางเดียวกัน​ โดยมีขอบเขตการดําเนินการเรื่องร้องทุกข์ร่วมกันใน​ ๓ ด้าน​ ได้แก่​ ด้านที่​ ๑​การเชื่อมโยงฐานข้อมูลเรื่องราวร้องทุกข์ผ่านระบบสารสนเทศ​ ด้านที่​ ๒​การจัดการเรื่องราวร้องทุกข์ทั้งระบบของหน่วยงาน​ และด้านที่​ ๓​การพัฒนาเพื่อให้เกิดนวัตกรรมใหม่ในการแก้ไขปัญหาเชิงวิชาการ​ เพื่อให้ประชาชนได้รับการดูแลทุกข์สุขอย่างเป็นธรรม​ ภายในระยะเวลาที่เหมาะสม​
รัฐบาลไทย-ข่าวทำเนียบรัฐบาล-การตรวจเชื้อโควิด-19 จากน้ำลาย มีความแม่นยำมากกว่าหรือน้อยกว่า การตรวจหาเชื้อจากโพรงจมูกและคอ (SWAB) ??
วันพฤหัสบดีที่ 16 กรกฎาคม 2563
การตรวจเชื้อโควิด-19 จากน้ําลาย มีความแม่นยํามากกว่าหรือน้อยกว่า การตรวจหาเชื้อจากโพรงจมูกและคอ (SWAB) ??
การตรวจเชื้อจากน้ําลาย มีความแม่นยํามากกว่าหรือน้อยกว่า การตรวจ SWAB ??
Q : การตรวจเชื้อโควิด-19 จากน้ําลาย มีความแม่นยํามากกว่าหรือน้อยกว่า การตรวจหาเชื้อจากโพรงจมูกและคอ (SWAB) ??
A : แม้ว่าการตรวจเชื้อโควิด-19 จากน้ําลาย จะมีความสะดวกกว่า และลดอาการระคายของผู้เข้ารับการตรวจ แต่ถ้าเปรียบเทียบความถูกต้องแม่นยํากับการตรวจหาเชื้อจากโพรงจมูกและคอที่มีความแม่นยําถูกต้องถึง 95% ถือว่าน้อยกว่า ซึ่งทําให้การตรวจเชื้อจากน้ําลายยังไม่ถูกแนะนําให้ใช้
รัฐบาลไทย-ข่าวทำเนียบรัฐบาล-กระทรวงดิจิทัลฯ เร่งติดตามความก้าวหน้าการบูรณาการการใช้ประโยชน์จากฐานข้อมูล (GCC 1111)” และ “ศูนย์รับเรื่องร้องเรียนศูนย์ดำรงธรรม 1567” แก้ปัญหาความเดือดร้อนของประชาชนได้ตรงจุด
วันศุกร์ที่ 9 พฤศจิกายน 2561
กระทรวงดิจิทัลฯ เร่งติดตามความก้าวหน้าการบูรณาการการใช้ประโยชน์จากฐานข้อมูล (GCC 1111)” และ “ศูนย์รับเรื่องร้องเรียนศูนย์ดํารงธรรม 1567” แก้ปัญหาความเดือดร้อนของประชาชนได้ตรงจุด
กระทรวงดิจิทัลฯ
นางวรรณพร เทพหัสดิน ณ อยุธยา เลขาธิการคณะกรรมการดิจิทัลเพื่อเศรษฐกิจและสังคมแห่งชาติ รักษาราชการแทนรองปลัดกระทรวงดิจิทัลเพื่อเศรษฐกิจและสังคม (ดีอี) เป็นประธานการประชุมหารือและติดตามความก้าวหน้าการบูรณาการการใช้ประโยชน์จากฐานข้อมูล โดยมี ผู้แทนจากกระทรวงมหาดไทย (ศูนย์ดํารงธรรม) ผู้แทนสํานักงานปลัดสํานักนายกรัฐมนตรี และผู้แทนจากบริษัท ทีโอที จํากัด (มหาชน) เข้าร่วมประชุม ณ บมจ.ทีโอที ถ. แจ้งวัฒนะ เมื่อวันที่ 7 พฤศจิกายน 2561 เพื่อผลักดันให้เกิดการเชื่อมโยงฐานข้อมูลของ 2 ศูนย์รับเรื่องร้องเรียนร้องทุกข์ คือ“ศูนย์บริการข้อมูลภาครัฐเพื่อประชาชน (GCC 1111)” และ “ศูนย์รับเรื่องร้องเรียนศูนย์ดํารงธรรม 1567” ให้สามารถใช้ประโยชน์อย่างแท้จริง ซึ่งฐานข้อมูลที่ได้รับจากประชาชนโดยตรงผ่านหน่วยงานทั้งสองข้างต้น สามารถนํามาวิเคราะห์ว่าประชาชนได้รับความเดือดร้อนเรื่องใดมากที่สุด เพื่อให้ทราบปัญหา และนําไปสู่การออกนโยบายรัฐบาลที่แก้ปัญหาความเดือดร้อนของประชาชนได้อย่างตรงจุด
***********************